Зи къалэмыр жан
Адыгэ Республикэм и журналист цIэрыIуэхэм ящыщщ тхыдэ щIэныгъэхэм я доктор, УФ-м щэнхабзэмкIэ щIыхь зиIэ и лэжьакIуэ, профессор, ЩIДАА-м и академик ХъуакIуэ Заур Исуф и къуэр. Журналистикэмрэ политологиемрэ дихьэх Заур ехъулIэныгъэкIэ къиухащ Москва дэт къэрал университетыр, и щIэныгъэ-къэхутэныгъэ лэжьыгъэхэри абы щыпхигъэкIащ.
Печатым и IэнатIэм илъэс 30-м щIигъукIэ щылэжьащ ХъуакIуэр. «Советская Адыгея» газетым къулыкъу зэмылIэужьыгъуэхэр щрихьэкIа нэужь, 1995 — 2000 гъэхэм ар лэжьащ АР-м лъэпкъ политикэмкIэ, печатымрэ къэралщIыб зэпыщIэныгъэхэмкIэ и министрым и къуэдзэу. Адыгэ лъэпкъхэм я печатым и тхыдэм ехьэлIа къэхутэныгъэ куэд иригъэкIуэкIащ щIэныгъэлIым икIи ахэр тхылъ зыбжанэу, тхыгъэ щхьэхуэхэу къыдигъэкIыжащ.
Заур и къалэмыпэм къыпыкIа тхылъхэм яхэтщ къэрал дипломхэмрэ саугъэт щхьэхуэрэ зыхуагъэфэщахэр. Апхуэдэхэщ, псалъэм папщIэ, «Зи макъыр утIыпщауэ псэлъахэр», «Совет автономием и лъэхъэнэм печатым зэрызиужьар» жыхуиIэхэр. ХъуакIуэм апхуэдэу игъэхьэзыращ «Газетым и щIэнгъуазэ кIэщI».
ИмыкI БлутIэ.
